|  |  |
| --- | --- |
|  |  |
| Offentlig høring af Miljøstyrelsens vejledning om regulering af produktionsvirksomheder - som følge af planlovens regler om transformationsområder |  |

Den offentliggjorte vejledning skal fastsætte vejledende grænseværdier for støj udendørs på facaden af boliger og udendørs opholdsarealer til brug for regulering jf. miljøbeskyttelsesloven i transformationsområder. Herudover skal vejledningen fastsætte indendørs grænseværdier for støj til brug for planlægning jf. planloven i transformationsområder.

**Baggrund**

I 2017 blev der i planloven indført en ny bestemmelse vedrørende planlægning af ”transformationsområder”. Ved transformationsområder forstås arealer, der er belastet af støj fra eksisterende produktionsvirksomheder og er centralt beliggende i byen, og hvor der er særlige byudviklingsinteresser, jf. planlovens § 11 a, stk. 1, nr. 27. Der tilladelse jf. planloven, at planmyndigheden kan planlægge for boliger, hvor Miljøstyrelsens vejledende grænseværdier for støj fra virksomheder kan overskrides med 5 dB på facaden og udendørs opholdsarealer, der vender ud mod produktionsvirksomheden.

**Konsekvenser for virksomhedsregulering jf. miljøbeskyttelsesloven**

Ændringen i planloven i 2017 har umiddelbart konsekvenser for den efterfølgende regulering af produktionsvirksomheder, da der efter bestemmelsen i planloven kan etableres boliger, hvor støjen fra produktionsvirksomheder overskrider Miljøstyrelsens vejledende grænseværdier for støj. Med vedtagelse af planlovsændringen i 2017 blev det af Folketinget også anført, at planlægningen ikke må give skærpede vilkår jf. miljøbeskyttelsesloven og Miljøstyrelsen støjvejledninger.

Denne vejledning angiver derfor - i forlængelse af planloven- et tillæg på op til 5 dB i forhold til de vejledende støjgrænser i vejledning 5/1984[[1]](#footnote-1) til brug for regulering af produktionsvirksomheder[[2]](#footnote-2) i områder udlagt til transformationsområder.

**Indendørs grænseværdier for støj**

Herudover skal Miljøstyrelsen jf. planloven fastsætte indendørs grænseværdier for støj til brug for planlægning jf. planloven i transformationsområder. Her fastsættes grænseværdier på samme beskyttelsesniveau, som der blev indført indendørs i Miljøstyrelsens tillæg til virksomhedsvejledningen fra 2007[[3]](#footnote-3). Denne vejledning fra 2007 blev lavet tilsvarende på baggrund af en planlovsændring.

De indendørs grænseværdier benyttes ikke til regulering jf. miljøbeskyttelsesloven.

**Miljøstyrelsen skal anmode om at modtage høringssvar senest d. 3. marts 2021 klokken 12.**

**Høringssvar skal sendes elektronisk til Miljøstyrelsen, Erhverv, på mailadresse mst@mst.dk, cc. jesha@mst.dk, med angivelse af journalnummer 2020-17256**

Ved afgivelse af høringssvar samtykkes til offentliggørelse af høringssvaret, herunder afsenders navn og mailadresse.

Udkastet er sendt i høring hos relevante aktører – herunder kommuner og brancheforeninger. Høringsmaterialet er offentliggjort på høringsportalen:

Eventuelle spørgsmål kan rettes til cand.scient.soc. Jens Schultz Thers, jesha@mst.dk, 22 35 16 32

1. Vejledning nr. 5/1984: Ekstern støj fra virksomheder [↑](#footnote-ref-1)
2. Produktionsvirksomheder i forhold til transformationsområder er nærmere defineret i jf. planlovsændringen i 2017. [↑](#footnote-ref-2)
3. https://mst.dk/media/92644/Virksomhedsstoej%20-%20Tillaeg%20til%20vejledning\_end.pdf [↑](#footnote-ref-3)